b'\n_START_ARTICLE_\nOrgaanilised pooljuhid\n_START_PARAGRAPH_\nOrgaanilised pooljuhid on pooljuhi omadustega orgaanilised materjalid. Juhtivad v\xc3\xb5ivad olla nii \xc3\xbcksikud molekulid, oligomeerid kui pol\xc3\xbcmeerid. Et pol\xc3\xbcmeerid elektrit juhiksid, peavad elektronid saama vabalt liikuda, s.t olema n\xc3\xb5rgalt seotud konkreetsete aatomitega. Sellist olukorda v\xc3\xb5imaldavad saavutada konjugeerunud sidemed._NEWLINE_Niisuguste ainete hulka kuuluvad n\xc3\xa4iteks pol\xc3\xbcatset\xc3\xbcleen, pol\xc3\xbc(p-fen\xc3\xbcleenvin\xc3\xbcleen) (PPV) ja rubreen. Orgaaniliste pol\xc3\xbcmeeride elektrijuhtivust saab m\xc3\xb5jutada dopeerimisega._NEWLINE_Orgaanilisi pol\xc3\xbcmeere kasutatakse valgusdioodides (OLED), p\xc3\xa4ikesepaneelides, pinnakatetes jm rakendustes.\n_START_SECTION_\nAjalugu\n_START_PARAGRAPH_\n20. sajandi keskel leiutatud transistori tulekuga hakkasid pooljuhid germaanium ja r\xc3\xa4ni elektroonikas domineerima seni kasutatud metallide \xc3\xbcle. Samal ajal toimus areng elektrovaakumseadiseid (elektronlampi, elektronkiiretoru) kasutavast elektroonikast pooljuhtseadistele (diood, transistor). T\xc3\xa4nu sellele muutusele on pooljuhttehnoloogia j\xc3\xb5udnud k\xc3\xb5ikjal inimeste igap\xc3\xa4evaellu. 21. sajandi alguses hakkas hoogsalt arenema ka orgaaniliste pooljuhtide tehnoloogia._NEWLINE_Orgaaniliste pooljuhtide uurimine algas juba 20. sajandi alguses, kui uuriti antratseenkristallide fotojuhtivust. Tegu oli orgaaniliste pooljuhtide protot\xc3\xbc\xc3\xbcbiga. Siiski ei suudetud neis rakendustes saavutada kuigi suurt voolutihedust, valguse genereerimist ega seadise stabiilsust. P\xc3\xb5hilisteks probleemideks olid k\xc3\xb5rge t\xc3\xb6\xc3\xb6pinge vajadus, mis tulenes kristalli paksusest (m\xc3\xb5ni mikromeeter kuni m\xc3\xb5ni millimeeter), suutmatusest kristalle suuremates kogustes valmistada ning ebaefektiivsetest kontaktidest._NEWLINE_1970ndatel edukalt s\xc3\xbcnteesitud ja dopeeritud konjugeeritud pol\xc3\xbcmeerid t\xc3\xa4histasid uue orgaaniliste pol\xc3\xbcmeeride klassi s\xc3\xbcndi. Selle eest saadi 2000. aastal ka Nobeli keemiaauhinna. Koos orgaaniliste fotojuhtidega (molekulaarselt dopeeritud pol\xc3\xbcmeerid) olid need juhtivpol\xc3\xbcmeerid esimesed juhtivad pinnakatted orgaanilistest materjalidest._NEWLINE_Huvi mittedopeeritud orgaaniliste pooljuhtide vastu elavnes 1980ndatel. P\xc3\xb5hjuseks oli efektiivse orgaanilist p- ja n-juhtivate materjalide liitekohta omava fotoelemendi demonstratsioon. Lisaks ajendas uurimist\xc3\xb6\xc3\xb6d ka esimese konjugeeritud pol\xc3\xbcmeeridest ja oligomeeridest valmistatud \xc3\xb5hukese kiletransistori valmistamine. Peap\xc3\xb5hjuseks oli aga k\xc3\xb5rge efektiivsusega molekulaarkiledest ja konjugeeritud pol\xc3\xbcmeeridest elektroluminestsentsdioodide esitlemine._NEWLINE_T\xc3\xa4nap\xc3\xa4eval on OLEDide tehnoloogia kiiresti arenemas ning neile on lisandunud ka orgaanilised v\xc3\xa4ljatransistorid (OFET).\n_START_SECTION_\nP\xc3\xb5hilised omadused\n_START_PARAGRAPH_\nOrgaaniliste pooljuhtide ehitus on anorgaaniliste pooljuhtide omast fundamentaalselt erinev. Orgaaniliste molekulaarkristallide vahel m\xc3\xb5juvad van der Waalsi j\xc3\xb5ud. Selle t\xc3\xb5ttu on j\xc3\xb5ud orgaaniliste kristallide vahel palju n\xc3\xb5rgemad kui kovalentseid j\xc3\xb5ude omavates, Si- v\xc3\xb5i GaAs-kristallides. Sellest tuleneb n\xc3\xa4iteks orgaaniliste pooljuhtide v\xc3\xa4iksem k\xc3\xb5vadus ja madalam sulamistemperatuur. Vast k\xc3\xb5ige t\xc3\xa4htsam erinevus seisneb aga elektroonsete lainefunktsioonide n\xc3\xb5rgemas delokaliseerumises, millel on otsene m\xc3\xb5ju optilistele ja laengusidestusomadustele.\n_START_SECTION_\nOptilised omadused\n_START_PARAGRAPH_\nT\xc3\xa4nu n\xc3\xb5rgale elektroonsele delokalisatsioonile, on orgaanilised pooljuhid anorgaanilistest pooljuhtidest erinevad kahel viisil. Orgaanilistes pooljuhtides esinevad kindlalt piiritletud spinnolekud (singlet ja triplet) nagu eraldiseisvates molekulides. See avaldab olulist m\xc3\xb5ju nende materjalide fotof\xc3\xbc\xc3\xbcsikale, ent seab ka piirangu OLEDide elektroluminestsentsi kvantefektiivsusele._NEWLINE_Teine t\xc3\xa4htis orgaaniliste pooljuhtide omadus on see, et optilised eksitonid on harilikult lokaliseeritud \xc3\xbchte molekuli ja seega omavad seoseenergiat t\xc3\xbc\xc3\xbcpiliselt 0,5 ja 1 eV vahel. Seega tuleb fotoelementides see energia \xc3\xbcletada enne positiivse ja negatiivse laengukandjate iseseisva paari tekitamist.\n_START_SECTION_\nOrgaaniline v\xc3\xa4ljatransistor\n_START_PARAGRAPH_\nOrgaaniline v\xc3\xa4ljatransistor (OFET) on v\xc3\xa4ljatransistor, mille kanalis on orgaaniline juhtiv materjal. Harilikult valmistatakse niisuguseid transistore kas v\xc3\xa4ikestest molekulidest vaakumaurustamisega, v\xc3\xa4ikestest molekulidest ja pol\xc3\xbcmeeridest lahuse vormi viimisega v\xc3\xb5i \xc3\xb5hukese monokristallilise kihi kandmisega alusele.'